Diari Oficial de la Generalitat Valenciana


Sumari del DOGV 8549, del 16-05-2019 (2019/4974)

RESOLUCIÓ de 14 de maig de 2019, del director general de LABORA Servei Valencià d'Ocupació i Formació, per la qual es convoquen per a l'exercici 2019 les subvencions destinades a finançar la contractació d'agents d'ocupació i desenvolupament local a la Comunitat Valenciana, regulades en l'Ordre 18/2016, de 29 de setembre, de la Conselleria d'Economia Sostenible, Sectors Productius, Comerç i Treball.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8549

Data del DOGV
:   16-05-2019

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2019/4974


Data del document
:   14-05-2019

Organisme emissor
:   Labora, Servici Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 14 de maig de 2019, del director general de LABORA Servei Valencià d'Ocupació i Formació, per la qual es convoquen per a l'exercici 2019 les subvencions destinades a finançar la contractació d'agents d'ocupació i desenvolupament local a la Comunitat Valenciana, regulades en l'Ordre 18/2016, de 29 de setembre, de la Conselleria d'Economia Sostenible, Sectors Productius, Comerç i Treball. [2019/4974]  
  
En el Diari Oficial de la Generalitat Valenciana de 3 d'octubre de 2016 es va publicar l'Ordre 18/2016, de 29 de setembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores de les subvencions destinades a la contractació d'agents d'ocupació i desenvolupament local a la Comunitat Valenciana, i es modifica l'Ordre 5/2015, de 5 d'octubre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores de les subvencions destinades a finançar el manteniment dels agents d'ocupació i desenvolupament local a la Comunitat Valenciana, i per a aquesta convocatòria hi ha crèdit disponible en la línia S2941000, del subprograma 322.51, Foment d'ocupació, del pressupost de LABORA Servei Valencià d'Ocupació i Formació per a 2019.  
L'article 6.1 de l'Ordre 18/2016, de 29 de setembre, estableix que en aplicació de l'article 11 de la Llei 3/2000, de 17 d'abril, de creació del Servei Valencià d'Ocupació i Formació, pel qual es permet que tant l'activitat subvencionada com la despesa que li siga inherent podran estendre's durant l'exercici següent a aquell en què s'atorgue l'ajuda, sempre que l'activitat s'haguera iniciat l'any de concessió, el període subvencionable s'estendrà per un període d'un any, sense que puga excedir de la data de termini que establisca cada convocatòria. Per la seua banda, la disposició addicional segona de l'Ordre 18/2016, de 29 de setembre, estableix que quan raons de gestió pressupostària ho aconsellen i, en tot cas, a fi d'harmonitzar aquesta actuació amb l'Ordre 5/2015, de 5 d'octubre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores de les subvencions destinades a finançar el manteniment dels agents d'Ocupació i Desenvolupament Local a la Comunitat Valenciana, les convocatòries podran modular el període subvencionable establit en l'article 6.1.  
Aquestes subvencions són compatibles amb el mercat comú i no estan subjectes a comunicació o notificació a la Comissió Europea, ja que no és d'aplicació el que estableix l'article 107.1 del Tractat de funcionament de la Unió Europea per estar destinades a entitats públiques per a la dinamització i promoció econòmica del territori i, per tant, no poden afectar els intercanvis comercials perquè no falsegen ni amenacen falsejar la competència.  
En virtut del que s'ha exposat anteriorment i de conformitat amb l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Convocatòria 2019  
1. Convocar les subvencions destinades a finançar la contractació de nous agents d'ocupació i desenvolupament local el 2019, regulades en l'Ordre 18/2016, de 29 de setembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores de les subvencions destinades a la contractació d'agents d'ocupació i desenvolupament local a la Comunitat Valenciana, i es modifica l'Ordre 5/2015, de 5 d'octubre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores de les subvencions destinades a finançar el manteniment dels agents d'ocupació i desenvolupament local a la Comunitat Valenciana (DOGV 03.10.2016).  
2. Aquestes subvencions es finançaran a càrrec del capítol 4, codi de línia S2941000, del subprograma 322.51, Foment d'ocupació, per un import global màxim d'1.000.000 d'euros, fons procedents del Servei Públic d'Ocupació Estatal, d'acord amb la següent distribució provincial de crèdits que té caràcter estimatiu:  
Alacant: 407.800 euros.  
Castelló: 107.100 euros.  
València: 485.100 euros.  
3. L'alteració de la distribució estimativa de la dotació no necessitarà nova convocatòria. No obstant això, aquesta alteració serà objecte de publicació en el Diari Oficial de la Generalitat Valenciana amb caràcter previ a la resolució de concessió, sense que aquesta publicitat implique l'obertura de termini per a presentar noves sol·licituds ni l'inici de nou còmput de termini per a resoldre.  
  
Segon. Objecte i àmbit  
Aquesta convocatòria té per objecte la concessió de subvencions destinades a la contractació de nous agents d'ocupació i desenvolupament local (AEDL) en l'àmbit territorial de la Comunitat Valenciana.  
  
Tercer. Beneficiaris i condicions  
1. Podran ser beneficiàries les corporacions locals de la Comunitat Valenciana o les entitats subjectes a dret públic dependents o vinculades a aquestes que estigueren exercint competències en matèria d'ocupació.  
  
2. No podran ser beneficiàries les entitats que incórreguen en alguna de les prohibicions establides en els apartats 2 i 3 de l'article 13 de la Llei general de subvencions.  
  
Quart. Període subvencionable i quantia de la subvenció  
1. El període subvencionable s'estendrà com a màxim entre l'1 de juliol de 2019 i el 30 de juny de 2020. En qualsevol cas, la contractació del nou agent d'ocupació i desenvolupament local haurà de tindre lloc el 2019.  
2. La quantia de la subvenció ascendirà a 50 % dels costos laborals de l'agent d'ocupació i desenvolupament local, inclosa la cotització empresarial a la Seguretat Social. Únicament s'entendrà com a cost salarial les percepcions econòmiques per la prestació del servei, a exclusió de dietes, indemnitzacions i suplits com a conseqüència de l'activitat laboral, retribucions de vacances no gaudides o altres percepcions que no tinguen la condició de salarials.  
Sense perjudici del que es disposa en l'apartat 2, la quantia de la subvenció no podrà superar els 14.700 euros per a un període de dotze mesos. Aquest import operarà com a límit per a contractacions a jornada completa; en el cas de contractes a temps parcial, l'import esmentat es reduirà de forma proporcional.  
  
Cinqué. Forma i termini de presentació de sol·licituds  
1. La sol·licitud (comprensiva, així mateix, de la documentació exigida en el resolc sisé) es presentarà de forma telemàtica en la seu electrònica de la Generalitat Valenciana, a través del procediment GUC habilitat a aquest efecte i denominat EMSA01 2019 - Programa de subvencions destinades a finançar la contractació d'agents d'ocupació i desenvolupament local a la Comunitat Valenciana. En la pàgina web de LABORA Servei Valencià d'Ocupació i Formació (http://www.labora.gva.es/corporacions-locals-mancomunitats-diputacions/foment-de-l-ocupacio), estarà disponible la informació sobre aquesta convocatòria i s'habilitarà un accés a la seu electrònica per a formular la sol·licitud. Per a això, s'haurà de disposar de signatura electrònica avançada, bé amb el certificat reconegut d'entitat o certificat de representant d'entitat. Seran inadmeses aquelles sol·licituds no presentades utilitzant el procediment GUC ací descrit.  
2. El termini per a la presentació de les sol·licituds serà d'un mes comptador des de l'endemà de la publicació de l'extracte d'aquesta resolució en el Diari Oficial de la Generalitat Valenciana.  
  
Sisé. Documentació que s'ha d'adjuntar a la sol·licitud  
1. Les sol·licituds hauran d'acompanyar-se de la documentació següent:  
a) Certificat de l'acord de l'òrgan competent de l'entitat sol·licitant de l'aprovació del projecte per al qual se sol·licita la subvenció.  
  
b) Certificat del secretari o interventor de la corporació local o òrgan corresponent de les entitats dependents o vinculades a aquesta, on conste que l'entitat disposa d'assignació pressupostària per a fer-se càrrec de les partides no subvencionades per LABORA Servei Valencià d'Ocupació i Formació.  
c) Dades de domiciliació bancària segons el model normalitzat, quan es tracte d'un nou compte. En cas contrari, serà suficient identificar el compte que corresponga.  
d) Declaració responsable del representant legal de l'entitat sol·licitant que aquesta no es troba incursa en les prohibicions per a obtindre la condició de beneficiària, establides en els apartats 2 i 3 de l'article 13 de la Llei general de subvencions.  
e) Memòria projecte en model normalitzat on es recolliran els objectius que es pretenen aconseguir per al període per al qual se sol·licita l'ajuda, i s'especificaran les accions o projectes que desenvoluparà l'agent d'ocupació i desenvolupament local.  
f) Si escau, acreditació de la participació de l'entitat sol·licitant en projectes finançats per organitzacions públiques internacionals.  
  
i) Si escau, acreditació de l'aplicació de clàusules socials en procediments de la competència de l'entitat sol·licitant.  
j) Si escau, acreditació que l'entitat sol·licitant ha concertat la seua política en matèria d'ocupació i desenvolupament local amb els agents socials més representatius i altres actors clau del territori.  
2. Si l'entitat sol·licitant és una entitat dependent o vinculada a una corporació local haurà d'adjuntar addicionalment la documentació acreditativa i identificativa de l'entitat sol·licitant.  
3. La presentació de la sol·licitud comportarà l'autorització del sol·licitant perquè LABORA Servei Valencià d'Ocupació i Formació, obtinga directament l'acreditació del compliment de les obligacions tributàries i amb la Seguretat Social. No obstant això, es podrà denegar o revocar aquest consentiment efectuant una comunicació escrita a LABORA Servei Valencià d'Ocupació i Formació en tal sentit. En aquest cas, s'hauran de presentar certificats positius de l'Agència Estatal de l'Administració Tributària, de la Conselleria d'Hisenda i Model Econòmic i de la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social, la validesa dels quals s'haurà d'estendre a la data d'atorgament de l'ajuda. Així mateix, si la vigència d'aquests certificats haguera expirat al temps de tramitar-se els pagaments de la subvenció, s'hauran de presentar nous certificats.  
En el cas de les corporacions locals, la presentació de les declaracions responsables previstes en la lletra d de l'apartat 1 d'aquest resolc i en l'apartat 2 del resolc tretze substituiran la presentació dels certificats esmentats, d'acord amb l'article 24 del Reglament de la Llei general de subvencions, aprovat pel Reial decret 887/2006, de 21 de juliol.  
  
  
Seté. Instrucció i procediment de concessió  
1. La concessió d'aquestes subvencions es tramitarà en règim de concurrència competitiva, per a la qual cosa es consideraran els criteris de valoració establits en el resolc huité.  
2. La instrucció correspondrà als serveis territorials competents en matèria d'ocupació de LABORA Servei Valencià d'Ocupació i Formació.  
3. L'òrgan instructor podrà sol·licitar als interessats l'aportació addicional de tots els documents i les dades aclaridores que considere necessaris per a resoldre sobre la sol·licitud presentada.  
4. Examinades les sol·licituds, l'òrgan instructor emetrà un informe on farà constar que els beneficiaris compleixen tots els requisits necessaris per a la concessió de les ajudes.  
5. En cada direcció territorial de LABORA Servei Valencià d'Ocupació i Formació, es constituirà un òrgan col·legiat integrat per la persona titular del servei territorial competent en matèria d'ocupació o persona que designe per a la seua substitució, que el presidirà; dos vocals, i un secretari, amb veu però sense vot. Els vocals i el secretari seran designats per la persona titular de la Direcció Territorial de LABORA, Servei Valencià d'Ocupació i Formació, entre funcionaris adscrits al servei territorial competent en matèria d'ocupació. L'òrgan col·legiat emetrà un informe on es concrete el resultat de l'avaluació efectuada.  
  
6. A la vista de l'informe de l'òrgan col·legiat, l'òrgan instructor formularà les propostes de concessió a l'òrgan concedent.  
  
Huité. Criteris de valoració  
1. L'òrgan col·legiat aplicarà els següents criteris de valoració de les sol·licituds:  
a) Si l'entitat sol·licitant ha concertat la seua política en matèria d'ocupació i desenvolupament local amb els agents socials més representatius i altres actors clau del territori: 10 punts.  
b) Si l'entitat sol·licitant té caràcter supramunicipal: 20 punts.  
c) Persones registrades com a desocupades en els Espais Labora en l'àmbit geogràfic d'on projecta actuar l'entitat sol·licitant: fins a 20 punts, a raó de 0,5 punts per cada 250 aturats.  
d) Població de l'àmbit geogràfic on projecta actuar l'entitat sol·licitant: fins a 20 punts, a raó de 0,5 punts per cada 1.000 habitants.  
  
e) Projecte de l'entitat sol·licitant: fins a 20 punts, en funció d'aspectes com el caràcter innovador, els mitjans materials disponibles, l'atenció a col·lectius vulnerables, el treball en xarxa i uns altres de caràcter anàleg.  
f) Inclusió de l'àmbit geogràfic on projecta actuar l'entitat sol·licitant en el sistema rural, segons l'Estratègia de la Comunitat Valenciana: fins a 20 punts.  
g) Inexistència en l'entitat sol·licitant d'AEDL subvencionat per LABORA Servei Valencià d'Ocupació i Formació, en els dos exercicis precedents al de la convocatòria: 10 punts.  
h) Inexistència d'AEDL subvencionat per LABORA Servei Valencià d'Ocupació i Formació, en l'àmbit geogràfic on projecta actuar l'entitat sol·licitant: fins a 20 punts.  
i) Haver participat l'entitat sol·licitant dins dels tres exercicis precedents al de la convocatòria en projectes finançats per organitzacions públiques internacionals: 10 punts.  
j) Aplicació per l'entitat sol·licitant de clàusules socials en procediments de la seua competència: 5 punts.  
2. En el cas d'actuacions supramunicipals, la puntuació dels criteris establits en les lletres f i h de l'apartat anterior es determinarà en proporció al nombre de persones desocupades dels municipis inclosos en l'àmbit geogràfic que complisquen aquests criteris.  
  
Nové. Resolució i recursos  
1. La competència per a resoldre sobre les sol·licituds presentades correspon per delegació a la persona titular de la Direcció General d'Ocupació i Formació.  
2. La resolució de concessió determinarà la quantia concedida i incorporarà, si escau, les condicions, obligacions i determinacions accessòries que, en coherència amb els objectius establits en el Pla anual de política d'ocupació, haja de subjectar-se el beneficiari.  
3. El termini per a resoldre i notificar la resolució procedent serà de tres mesos comptadors a partir de l'endemà de finalització del termini de presentació de sol·licituds. Transcorregut aquest termini sense que s'haja dictat resolució expressa, la sol·licitud podrà entendre's desestimada per silenci administratiu.  
4. La resolució posarà fi a la via administrativa i en contra es podrà interposar recurs potestatiu de reposició davant la Direcció General de LABORA Servei Valencià d'Ocupació i Formació, en el termini d'un mes a partir de l'endemà de la notificació, d'acord amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o recurs contenciós administratiu en el termini de dos mesos davant el jutjat contenciós administratiu competent, de conformitat amb els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
  
Deu. Mitjà de notificació  
La notificació de les resolucions i actes de tràmit es practicarà a través de la seu electrònica de la Generalitat (https://sede.gva.es). Per a això, s'haurà de disposar de signatura electrònica avançada, bé amb el certificat reconegut d'entitat o certificat de representant d'entitat. A aquest fi es remetrà un avís a l'adreça de correu electrònic que figure en l'expedient, on s'informarà de la posada a la disposició d'una notificació en la seu electrònica esmentada. La falta de pràctica de l'avís no impedirà que la notificació siga considerada plenament vàlida.  
  
Onze. Pagament anticipat  
1. Una vegada concedida l'ajuda i justificada la contractació dels nous agents d'ocupació i desenvolupament local, es podrà anticipar el pagament fins al 70 % de la subvenció concedida.  
2. En el cas d'administracions públiques de caràcter territorial i d'organismes públics dependents o vinculats a aquestes, el pagament anticipat no requerirà la constitució de garanties.  
3. Els rendiments financers que es generen pels fons lliurats als beneficiaris no incrementaran l'import de la subvenció concedida, en raó a la seua escassa quantia i la dificultat de la seua aplicació a les activitats subvencionades i del seu seguiment i control.  
  
Dotze. Justificació de la subvenció  
1. En el termini de dos mesos des de la finalització del període subvencionat, els beneficiaris hauran de presentar a la Direcció Territorial de LABORA Servei Valencià d'Ocupació i Formació el compte justificatiu de la subvenció concedida, que contindrà els documents següents:  
a) Informe sobre l'activitat desenvolupada pels agents d'ocupació i desenvolupament local durant el període subvencionat, on s'especificaran i quantificaran els objectius aconseguits respecte dels declarats en el projecte i els que haja pogut assignar LABORA Servei Valencià d'Ocupació i Formació.  
b) Nòmines abonades de l'agent d'ocupació i desenvolupament local al qual s'imputa la subvenció i relació nominal de treballadors (RNT).  
c) Certificat del secretari o interventor de la corporació local o òrgan corresponent de les entitats dependents o vinculades a aquesta sobre la despesa final i pagament, en model normalitzat, i en el qual se certificarà expressament que s'ha produït el pagament efectiu d'aquestes despeses.  
d) Certificat del secretari o interventor de l'entitat o òrgan corresponent de les entitats dependents o vinculades a aquesta relativa a no haver percebut altres subvencions, ajudes, ingressos o recursos que puguen concórrer amb les subvencions establides en aquesta convocatòria.  
  
d) Si escau, justificant del reintegrament dels fons no utilitzats, on haurà de constar la identificació de l'entitat beneficiària i el número d'expedient.  
e) La documentació requerida per al pagament, establida en el resolc tretze, amb l'excepció de la indicada en l'apartat 2 si s'haguera aportat amb anterioritat per al pagament de la bestreta.  
  
Tretze. Requisits per als pagaments  
1. El pagament de la subvenció, tant l'anticipat com el derivat de la comprovació del compte justificatiu, requerirà que el beneficiari complisca els requisits següents:  
a) Estar al corrent en el compliment de les obligacions tributàries i davant de la Seguretat Social i no siga deutor per resolució de procedència de reintegrament. La comprovació es realitzarà segons el que s'ha indicat en el punt 3 del resolc sisé.  
b) Estar al corrent en el compliment de l'obligació de rendició dels seus comptes anuals a la Sindicatura de Comptes. La comprovació la realitzarà l'òrgan gestor amb l'obtenció d'un certificat de la sindicatura mencionada.  
2. El pagament anticipat requerirà la presentació, amb caràcter addicional, de la documentació següent en relació amb els nous agents d'ocupació i desenvolupament local:  
a) Acta de selecció i llista de persones candidates remesa per l'Espai Labora.  
b) Contracte de treball i la seua comunicació a LABORA Servei Valencià d'Ocupació i Formació a través de l'aplicació Xrmubdv@.  
c) Alta en la Seguretat Social i informe de dades per a la cotització (Idc).  
  
Catorze. Liquidació de la subvenció  
La liquidació final de la subvenció es produirà una vegada comprovat el compte justificatiu de la subvenció concedida.  
  
Quinze. Resolució de pagament i incidències  
La competència per a efectuar el reconeixement de les obligacions i la proposta de pagament de la subvenció concedida, així com per a resoldre les incidències de qualsevol naturalesa que es produïsquen després de la concessió de les ajudes correspon per delegació a la persona titular de la Direcció Territorial de LABORA Servei Valencià d'Ocupació i Formació.  
Setze. Procediment de selecció de candidats  
La selecció de candidats als llocs d'agents d'ocupació i desenvolupament local es durà a terme d'acord amb el procediment recollit en l'annex de l'Ordre 18/2016, de 29 de setembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores de les subvencions destinades a la contractació d'agents d'ocupació i desenvolupament local a la Comunitat Valenciana, i es modifica l'Ordre 5/2015, de 5 d'octubre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores de les subvencions destinades a finançar el manteniment dels agents d'ocupació i desenvolupament local a la Comunitat Valenciana (DOGV 7886, 03.10.2016), reproduït, així mateix, en la present resolució com a annex.  
  
Contra aquesta resolució, que posa fi ala via administrativa, es podrà interposar recurs contenciós administratiu en el termini de dos mesos, comptadors des de l'endemà de la publicació, davant el corresponent jutjat contenciós administratiu competent, d'acord amb el que estableixen els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa o, potestativament, recurs de reposició davant aquest mateix òrgan en el termini d'un mes, computat en els mateixos termes, de conformitat amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que els interessats puguen presentar qualsevol altre recurs que consideren pertinent.  
  
València, 14 de maig de 2019.- El director general de LABORA Servei Valencià d'Ocupació i Formació: Enric Nomdedéu i Biosca.  
  
  
  
ANNEX  
Procediment per a la selecció   
dels agents d'ocupació i desenvolupament local  
  
Primer. Oferta d'ocupació  
1. Les entitats beneficiàries presentaran a l'Espai Labora una oferta d'ocupació, que haurà de tindre, almenys, àmbit comarcal. L'àmbit geogràfic de l'oferta s'ampliarà fins que consten, almenys, set persones candidates.  
2. L'Espai Labora preseleccionarà les persones candidates entre aquelles inscrites en el servei públic d'ocupació amb l'ocupació d'agent d'ocupació i desenvolupament local i que hagen superat, almenys, el primer cicle d'educació universitària.  
  
Segon. Comissió de selecció  
Es constituirà una comissió mixta formada per dos representants de l'entitat beneficiària, dels quals un ostentarà la presidència; un representant de LABORA Servei Valencià d'Ocupació i Formació; i dos representants de les organitzacions sindicals amb representació en el Consell de Direcció de LABORA Servei Valencià d'Ocupació i Formació. Una persona empleada pública de l'entitat beneficiària exercirà les funcions de secretaria, amb veu però sense vot.  
  
Tercer. Barem  
A les persones candidates s'aplicarà el barem següent:  
1. Titulació acadèmica universitària en els àmbits de l'economia, empresa, dret, turisme, relacions laborals; o que siga adequada per a l'execució del projecte de l'entitat beneficiària: 3 punts.  
2. Nota mitjana de l'expedient acadèmic: fins a 3 punts, d'acord amb l'escala següent:  
  
Des de Fins a Punts  
5,51 5,99 0,5  
6 6,99 1  
7 7,99 1,5  
8 8,99 2  
9 10 3  
  
Sempre que els plans d'estudi s'expressen en crèdits, la mitjana de l'expedient acadèmic es calcularà aplicant la fórmula següent: suma dels crèdits multiplicats cada un d'aquests pel valor de les qualificacions que corresponguen i dividida pel nombre de crèdits totals.  
  
Si l'expressió en crèdits no fora possible, el càlcul de la nota mitjana s'efectuarà sumant les puntuacions de totes les assignatures i dividint el resultat pel nombre d'assignatures. Quan no figure l'expressió numèrica concreta s'aplicaran les equivalències següents: aprovat 5; bé 6; notable 7,5; excel·lent 9; matrícula d'honor 10. En qualsevol cas, la puntuació i el nombre d'assignatures es ponderaran de forma proporcional a la seua duració anual o semestral.  
3. Experiència professional com a agent d'ocupació i desenvolupament local: fins a 9 punts, a raó de 0,15 punts per cada mes complet de serveis.  
4. Experiència professional com a personal tècnic en algun dels àmbits següents: ocupació, orientació laboral, formació professional, assessorament empresarial i autoocupació: fins a 5 punts, a raó de 0,10 punts per cada mes complet de serveis.  
5. Formació específica: fins a 9 punts.  
a) Màster universitari en desenvolupament local: 6 punts.  
b) Curs universitari d'AEDL, almenys, de 100 hores de duració: 2 punts.  
c) Cursos relacionats amb el desenvolupament local: 0,50 punts per cada 50 hores.  
d) Cursos relacionats directament amb l'assessorament i assistència a projectes empresarials, amb l'emprenedoria o l'economia social: 1 punt per cada 50 hores.  
e) Ponències i publicacions relacionades amb el desenvolupament local, l'emprenedoria o l'economia social: 0,50 per cada ponència o publicació.  
f) Cursos relacionats amb la planificació estratègica, recursos humans, gestió de la col·locació, metodologia docent, inserció laboral i ocupació, direcció i administració d'empreses: 1 punt per cada 100 hores.  
6. Nivell de coneixement del valencià, acreditat per la Junta Qualificadora de Coneixements de Valencià: fins a 3 punts.  
a) Oral: 0,75 punts.  
b) Elemental: 1 punt.  
c) Mitjà: 2 punts.  
d) Superior: 3 punts.  
7. Altres idiomes, acreditats per organismes oficials (escola oficial d'idiomes; universitat): fins a 2 punts, a raó de 0,4 punts per curs superat corresponent al currículum dels nivells Bàsic, Intermedi, Avançat, C1 i C2; els cursos monogràfics, especialitzats o de caràcter complementari (qualsevol que siga el nivell al qual corresponguen) es puntuaran a raó de 0,15 per curs.  
8. Pertinença a algun dels següents col·lectius de difícil inserció laboral en el moment de la preselecció per LABORA Servei Valencià d'Ocupació i Formació, persones aturades de llarga duració, dones, persones amb diversitat funcional que tinguen reconegut un grau de discapacitat igual o superior al 33 %, persones majors de 45 anys: 5 punts.  
  
  
Quart. Desempats  
Els empats entre les persones candidates es dirimiran en funció de la major experiència acreditada com a agent d'ocupació i desenvolupament local. Si persistira l'empat, es tindrà en compte de forma successiva fins a resoldre'l la major puntuació obtinguda per les persones candidates en els apartats del barem segons l'ordre següent: 4, 5, 8, 6, 7, 2 i 1.  
  
Cinqué. Acta  
1. La comissió estendrà l'acta del procés de selecció, en la qual necessàriament haurà de figurar el desglossament de la puntuació obtinguda per totes les persones candidates en cada apartat del barem.  
2. Se signaran, almenys, dos originals de l'acta, dels quals (sense perjudici d'altres mitjans addicionals de publicació) un es publicarà en el tauler d'anuncis de l'entitat beneficiària.  
3. En el termini de 10 dies des de la publicació de l'acta en el tauler d'anuncis, les persones interessades podran presentar reclamació davant l'entitat beneficiària, que resoldrà el que siga procedent i donarà compte a la Direcció Territorial de LABORA, Servei Valencià d'Ocupació i Formació.